《送邑簿阮杏山解任》
宋代·陈著

杏山高高压群山，山灵发秀生凤鸾。
便应骞腾梧桐表，胡为回翔枳棘閒。
谁知异物非凡翼，志在远大须培植。
固非燕雀所能知，正恐鸿鹄亦未识。
去年桂子香中晴，五彩颺下民欢迎。
雝雝仁气才鼓荡，今春已趣云霄程。
清水一壶留矮屋，顺风万里送行色。
内将搅辉仪周行，外将和鸣福万国。
老夫耄矣阻攀行，一诗寄意无他肠。
愿言双旌导前路，飞致凤花开处是桐乡。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。